
1.
Johdanto
Neuvosto päätti 23. heinäkuuta 2014, että Liettua täytti tarvittavat edellytykset euron käyttöönottamiseksi ja että sille myönnetty poikkeus yhteiseen rahaan osallistumisesta olisi kumottava 1. tammikuuta 2015 alkaen.

Liettua noudatti kaikkien niiden jäsenvaltioiden käytäntöä, jotka ovat siirtyneet euroon ensimmäisen aallon (1999–2002) jälkeen, ja käytti ns. Big Bang -skenaariota, jossa eurosetelit ja -kolikot saivat laillisen maksuvälineen aseman sinä päivänä, jona euro otettiin käyttöön.
 Liettuan litit poistettiin asteittain käytöstä kahden viikon rinnakkaiskäyttöaikana, jolloin liikkeessä oli sekä euro- että litimääräisiä seteleitä ja kolikoita. Tämä onnistuneesti sujunut siirtyminen osoitti jälleen kerran, että huolellisesti valmisteltuna lyhytkin rinnakkaiskäyttöaika on riittävä.
 Suuri enemmistö liettualaisista (86 %) katsoi vaihdon sujuneen moitteettomasti ja tehokkaasti.

Tämä kertomus on jatkoa komission kahdelle kertomukselle
, joissa käsiteltiin käytännön valmisteluja euron käyttöönottamiseksi Liettuassa. Tässä tarkastellaan tärkeimpiä euron käyttöönottoprosessin vaiheita jälkikäteen keskittyen eurosetelien ja -kolikoiden käyttöönottovalmisteluihin, rinnakkaiskäyttöaikaan, toimenpiteisiin hintoja koskevien väärinkäytösten ja väärinkäsitysten ehkäisemiseksi, hintakehitykseen ja -käsityksiin sekä euroa koskevaan tiedotukseen. Kertomuksessa esitetään myös asianmukaisissa kohdissa komission suosituksia muista mahdollisista Liettuan viranomaisten toimista ja tehdään päätelmiä, joista voi olla hyötyä muille maille niiden ottaessa euron käyttöön.
2.
Euron käyttöönotto

2.1.
Käteisrahan vaihtoa koskevat valmistelut
Käteisrahan vaihto on luultavasti näkyvin seikka uuden valuutan käyttöönotossa, sillä se koskee käytännössä kaikkia rahoituslaitoksia, yrityksiä ja yksityishenkilöitä. Tämän prosessin sujuvuus ja tehokkuus edellyttävät, että kaikille osapuolille on tarjolla riittävästi eurokäteistä ja että pankit ja yritykset ovat valmistautuneet huolellisesti mittavaan ylimääräiseen työtaakkaan.
Julkisen tarjouskilpailun perusteella valittu Liettuan rahapaja löi 370 miljoonaa eurokolikkoa, joiden kansallisella puolella on liettualaisia kuva-aiheita. Saksan keskuspankilta lainattiin noin 132 miljoonaa erisuuruista euroseteliä.
Pankeille ja sen jälkeen yrityksille toimitettiin eurokäteistä vuoden 2014 lopulla. Eurokolikoiden ennakkojakelu luottolaitoksille aloitettiin 1. lokakuuta 2014 ja eurosetelien ennakkojakelu 1. marraskuuta 2014. Säännöllinen käteisrahan edelleenjakelu liikepankkien suurasiakkaille alkoi 1. joulukuuta 2014, ja yksinkertaistettu edelleenjakelu pienemmille yritysasiakkaille toteutettiin joulukuun 2014 loppuun mennessä. Ennakolta jaettujen euroseteleiden ja -kolikoiden yhteenlaskettu arvo oli 622 miljoonaa euroa.
Joulukuun 1. päivänä 2014 tuli myyntiin 900 000 suurelle yleisölle tarkoitettua aloituspakkausta, jotka sisältävät lajitelman kaikkia erisuuruisia Liettuan eurokolikoita (pakkauksen arvo oli 11,59 euroa). Pakkauksia myytiin 343:ssa liikepankin konttorissa, 330 postikonttorissa ja kolmessa Liettuan keskuspankin toimipisteessä. Aloituspakkausten kysyntä oli suurta: 900 000 aloituspakkauksesta 640 000 oli myyty 14. joulukuuta 2014, ja lähes kaikki pakkaukset oli myyty 1. tammikuuta 2015. Lisäksi vähittäiskauppiaita varten tehtiin kahta erilaista aloituspakkausta: 60 000 pakkausta, jotka sisälsivät 111 euroa, ja 50 000 pakkausta, jotka sisälsivät 200 euroa.
Koska turvallisuusriskit olivat tavallista suuremmat, laadittiin turvallisuutta koskeva toimintaohjelma. Sen sisältämillä toimenpiteillä pyrittiin parantamaan arvokuljetusyritysten suorittamien käteiskuljetusten turvallisuutta käyttöönottovaiheessa muun muassa järjestämällä poliiseille turvallisuuteen liittyvää koulutusta. Lisäksi laadittiin erillinen toimintasuunnitelma huonojen sääolojen varalta.
Liikepankkien ja postikonttorien piti erityisesti joulukuun 2014 viimeisinä päivinä käsitellä poikkeuksellisen suuria määriä käteistä. Litikolikkojen poistamista kierrosta pyrittiin helpottamaan logistisesti siten, että arvokuljetusyhtiöille ja liikepankeille toimitettiin liikuteltavia säiliöitä, joita voitiin käyttää kolikkojen keräämisessä, varastoinnissa ja kuljettamisessa.
Eräät liikepankit lisäsivät henkilökunnan määrää helpottaakseen käteispalveluja ja/tai lisäsivät palvelupisteiden määrää vuoden 2014 lopulla ja ensimmäisinä päivinä heti euron käyttöönoton jälkeen. Koska liettualaispankit ovat tavallisestikin auki verrattain pitkään, pankit eivät aikoneet pidentää kaikkien konttoriensa aukioloaikoja euron käyttöönottovaiheessa. Yhdeksän liikepankkia pidensi kuitenkin asiakaspalveluyksikköjensä aukioloaikoja vuoden 2014 lopulla ja vuoden 2015 alussa. Liikepankit vaihtavat käteistä veloituksetta ja ilman rajoituksia 30. kesäkuuta 2015 saakka. Noin 90 pankkikonttoria vaihtaa käteistä vielä 31. joulukuuta 2015 saakka. 
Liettuan keskuspankki tarjosi syyskuun 2014 lopusta lähtien sekä yleisesti euroseteleitä että erityisesti niiden turvatekijöitä koskevaa koulutusta rahaa työssään käsitteleville ja kirjanpitäjille. Koulutuksiin osallistui etenkin vähittäiskauppiaita ja postivirkailijoita, joiden oli tarkoitus välittää saamaansa tietoa eteenpäin. Pankit järjestivät työntekijöilleen erityiskoulutusta euron käyttöönoton yleisperiaatteista ja vaikutuksista pankkipalveluihin sekä pankkipalvelujen saatavuudesta euron liikkeeseenlaskun aikoihin.
Rahanvaihtopalvelujen saatavuuden parantamiseksi erityisesti maaseudulla Liettuan postilaitos osallistui aktiivisesti eurosetelien ja -kolikoiden käyttöönottoon ja vaihtoi käteistä 330 postikonttorissa.
Joulukuun 2014 lopulla tehdyn komission kyselyn
 mukaan suurella osalla liettualaisista oli hallussaan eurokäteistä jo ennen euroon siirtymistä: 44 prosentilla oli euroseteleitä (56 % oli tuonut niitä ulkomailta ja 35 % oli vaihtanut niitä liettualaisessa pankissa) ja 46 prosentilla eurokolikoita (62 % oli tuonut niitä ulkomailta ja 31 % oli ostanut aloituspakkauksen).
	Käteisrahan vaihto valmisteltiin ja organisoitiin Liettuassa hyvin.
Pankeille, yrityksille ja kansalaisille jaettiin riittävästi eurokäteistä ennen euroon siirtymistä.



2.2.
Rinnakkaiskäyttöaika
Kahden viikon rinnakkaiskäyttöaika, jolloin liikkeessä oli sekä euroja että Liettuan litejä, päättyi 15. tammikuuta 2015. 
Liettuan kaikista pankkiautomaateista pystyi nostamaan euroja 1. tammikuuta 2015 alkaen, ja automaatit ovat toimineet asianmukaisesti siitä lähtien. Pankkiautomaatteihin syötettiin joulukuun 2014 viimeisinä päivinä etupäässä 5, 10, 20 ja 50 euron seteleitä. Useat pankkiautomaatit toimivat heti puolenyön jälkeen, ja Liettuan koko pankkiautomaattiverkosto (noin 1 200 automaattia) oli toimintakunnossa 1. tammikuuta klo 00.26. Maksupäätteet siirtyivät käsittelemään euromääräisiä maksuja heti 1. tammikuuta 2015. Pankkien asiakkaita kannustettiin suosimaan sähköisiä maksutapoja etenkin vuoden 2015 ensimmäisinä päivinä. Rinnakkaiskäyttöaikana maksukortteja käytettiin 6,7 miljoonassa maksutapahtumassa, joiden kokonaisarvo oli 127 miljoonaa euroa. Tammikuuhun 2014 verrattuna sähköisten maksutapojen käyttö lisääntyi tammikuussa 2015 noin 5 prosenttia.
Huolellisten valmistelujen ansiosta pankit ja postikonttorit selviytyivät hyvin ylimääräisestä työtaakasta rinnakkaiskäyttöaikana. Useissa pankeissa osoitettiin käteispalveluihin lisätyövoimaa. Vähittäiskauppiaille ja muille yritysasiakkaille tarjottiin aktiivisesti käteisen keruupalveluja. Konttorien laskenta- ja varastointivalmiuksia mukautettiin.
Tammikuun 2015 alkupuoliskolla pankkiautomaateista nostettiin yhteensä 314 miljoonaa euroa. Lisäksi eräät pankit ohjelmoivat käteistalletuksia vastaanottavat pankkiautomaattinsa niin, että ne vastaanottivat litiseteleitä ja antoivat euroseteleitä vuoden 2015 ensimmäisinä viikkoina. Tällaisten pankkiautomaattien kautta talletettiin tammikuun alkupuoliskolla yli 205 miljoonaa Liettuan litiä (59,3 milj. euroa).
Liettua litejä vaihdettiin euroiksi 343:ssa liikepankin konttorissa, 330 postikonttorissa, kolmessa Liettuan keskuspankin toimipisteessä ja 14:ssä luotto-osuuskunnan toimipisteessä. Tammikuun 15. päivään 2015 mennessä pankeissa oli vaihdettu 419 miljoonaa euroa, postikonttoreissa 156 miljoonaa euroa, Liettuan keskuspankin kautta 14 miljoonaa euroa ja luotto-osuuskunnissa 2 miljoonaa euroa.
Liettuassa 16.–19. tammikuuta 2015 tehdyn komission kyselyn
 mukaan 91 prosenttia haastatelluista ei kohdannut tammikuun ensimmäisen viikon aikana minkäänlaisia ongelmia vaihtaessaan litikäteistä tai nostaessaan eurokäteistä pankeissa. Tulos on hieman parempi kuin Latvian siirtyessä euroon (88 %), mutta vastaa yleisesti ottaen euron käyttöönoton yhteydessä saatuja tuloksia.

Kaaviossa 1 esitetään yksinomaan euromääräisten käteismaksujen kehitys rinnakkaiskäyttöaikana Liettuassa verrattuna Latviaan ja Viroon.

Kaavio 1: Euromääräiset käteismaksut 

Peräti 36 prosenttia käteisellä maksaneista maksoi pelkästään eurokäteisellä jo kolmantena päivänä euron käyttöönoton jälkeen (3. tammikuuta 2015).
 Tammikuun 8. päivänä jo neljä viidesosaa haastatelluista maksoi pelkästään eurokäteisellä. Tämän jälkeen yksinomaan eurokäteisellä tehtyjen maksujen osuus kasvoi tasaisesti rinnakkaiskäyttöajan loppua kohti. Poikkeuksen muodostaa lauantai 10. tammikuuta 2015, jolloin tällaisten maksujen osuus laski 80 prosentista 69 prosenttiin. Seuraavana päivänä osuus kuitenkin kasvoi 86 prosenttiin. Kaikkiaan yksinomaan eurokäteisellä tehtyjen maksujen osuus nousi nopeasti mutta ei aivan yhtä tasaisesti kuin Latvian rinnakkaiskäyttöaikana vuonna 2014.
Myös vähittäiskauppa selviytyi yleisesti ottaen hyvin siirtymisen haasteista ja kahden valuutan käsittelemisestä samaan aikaan. Vähittäiskauppiaille toimitettiin eurokäteistä riittävästi, eikä merkittävistä jonotusongelmista raportoitu. Kuten kaaviosta 2 käy ilmi, 84 prosenttia kansalaisista sai jo 2. tammikuuta vaihtorahat pelkästään euroina. Osuus nousi 100 prosenttiin 7. tammikuuta.

Kaavio 2: Käteisostot, joissa vaihtorahat vain 

Heti rinnakkaiskäyttöajan päättymisen jälkeen tehty komission kysely osoittaa, että hyvin suuri enemmistö liettualaisista (86 %) katsoi euron käyttöönoton sujuneen moitteettomasti ja tehokkaasti.


2.3.
Kansallisen valuutan poistaminen käytöstä
Vaikka liikkeessä olevan litimääräisen käteisrahan määrä on vähentynyt vuoden 2014 alusta lähtien, litimääräisen käteisen poistaminen liikkeestä on ollut erityisen vaativaa, sillä Liettuan talous perustuu suurelta osin käteisen käyttöön.
Huomattava osa Liettuan litikäteisestä poistettiin kierrosta jo ennen euron käyttöönottoa. Koska litikolikoita oli vuonna 2014 liikkeellä suuri määrä ja kolikkojen kokonaispaino oli huomattava, Liettuan keskuspankki tarjosi mahdollisuutta vaihtaa litikolikoita litiseteleiksi rajoituksetta ja veloituksetta joulukuun 2014 loppuun saakka. Tarkoituksena oli vähentää liikkeessä olevien litikolikoiden määrää. Jotta kierrossa olevien suurten litisetelien määrää voitaisiin vähentää ennen 1. tammikuuta 2015, arvokuljetusyrityksiä ja muita yrityksiä kehotettiin välttämään suurten setelien tilaamista syksyllä 2014. Samanaikaisesti liikepankit kannustivat aiempaa voimakkaammin asiakkaitaan käyttämään käteisen asemesta muita maksuvälineitä. 
Kierrossa olevan litimäärän arvo oli 31. joulukuuta 2014 mennessä laskenut 51 prosenttia tammikuusta 2014. Joulukuun lopussa litikolikoita ja -seteleitä oli edelleen liikkeessä noin 5,8 miljardin litin arvosta.
Litisetelien poistaminen kierrosta käynnistettiin asteittain jo elokuussa 2014, kun taas litikolikoita alettiin poistaa kierrosta lokakuussa 2014.
	Käteisrahan vaihtoon valmistauduttiin Liettuassa huolellisesti, ja se sujui hyvin.
Pankkiautomaatit ja maksupäätteet muunnettiin ajoissa, ja pankit ja postikonttorit selviytyivät hyvin ylimääräisestä työtaakasta rinnakkaiskäyttöaikana. Vähittäiskauppiaat selviytyivät hyvin euron käyttöönoton haasteista ja kahden valuutan käsittelemisestä samaan aikaan. Niille toimitettiin eurokäteistä riittävästi. Komission kysely osoittaa, että 84 prosenttia haastatelluista kansalaisista sai jo 2. tammikuuta 2015 vaihtorahat pelkästään euroina.



3.
Hintoja koskevien väärinkäytösten ja väärinkäsitysten ehkäiseminen 
Suuri yleisö on ollut huolissaan euron käyttöönoton mahdollisista vaikutuksista hintoihin. Sen vuoksi on ollut erityisen tärkeää, että Liettuan viranomaiset ovat ryhtyneet tarvittaviin toimiin väärinkäytösten ehkäisemiseksi ja hintakehitystä koskevien harhakäsitysten hälventämiseksi.
Tammikuusta 2014 alkaen on seurattu sadan usein ostetun tavaran ja palvelun hintoja Liettuan seitsemän suurimman kaupungin suosituimmissa myyntipisteissä. Seurannan kohteena on monenlaisia palveluhintoja, joita aikaisempien kokemusten perusteella nostetaan herkimmin euron käyttöönoton yhteydessä. Tällaisia ovat pienten lähipalvelujen, kuten kampaamojen, ravintoloiden/kahviloiden sekä autonpesupalvelujen, hinnat.
Hintojen ilmoittamista ja muuntamista koskevien sääntöjen (esim. pyöristyssääntöjen) noudattamista kaksoismerkintäkaudella sekä euron käyttöönottoon liittyvä hyvää liiketoimintatapaa koskevan sopimuksen soveltamista valvoo Liettuan kuluttajansuojakeskus. Valvontaan osallistuu myös monia muita laitoksia, kuten valtion elintarvike- ja eläinlääkintävirasto sekä muita tuotteita kuin elintarvikkeita valvova valtion tarkastusvirasto. Tehokkaat valvontatoimet olivat käytössä siinä vaiheessa, kun kaksoismerkintäkausi alkoi 23. elokuuta 2014. Hintojen tarkastajien määrää lisättiin merkittävästi (yli 350 tarkastajaan) sen jälkeen, kun Euroopan komissio oli antanut ensimmäisen kertomuksensa euron käyttöönottovalmisteluista Liettuassa.
Pakollinen hintojen kaksoismerkintä sekä liteinä että euroina käynnistyi 23. elokuuta 2014, ja se jatkuu vuoden 2015 puoliväliin. Elokuusta 2014 lähtien on tehty 13 819 tarkastusta. Kuluttajansuojakeskus on havainnut 870 sääntöjenvastaisuutta. Useimmiten on kyse siitä, ettei hintoja ole merkitty sekä liti- että euromääräisinä tai ne on pyöristetty virheellisesti. Sääntöjenvastaisuuksista on määrätty sakkoja, joiden määrä on vaihdellut 1 000 Liettuan litistä (289 eurosta) 10 000 litiin (2 896 euroon) rikkomuksen luonteesta riippuen. Seuraamuksia on määrätty 833 yritykselle, joista 819 on saanut pelkästään varoituksen ja 14:lle on määrätty sakko. Tammikuussa 2015 suoritettiin 1 543 tarkastusta, joiden yhteydessä havaittiin 93 sääntöjenvastaisuutta. 
Liettualaiset pitivät hintojen kaksoismerkintää pääsääntöisesti hyödyllisenä välineenä, joka helpottaa hintavertailua ja tottumista uuteen valuuttaan. Tammikuussa tehdyn komission kyselyn
 mukaan yli kaksi kolmasosaa (67 %) haastatellusta liettualaisista piti hintojen kaksoismerkintöjä hyödyllisinä. Yli kolme neljäsosaa liettualaisista (77 %) katsoo, että hintojen kaksoismerkinnät toteutettiin asianmukaisesti tai pääosin asianmukaisesti. Osuus on Liettuassa alhaisempi kuin muissa euron hiljattain käyttöön ottaneissa maissa.
Kun liettualaisilta kysyttiin hintojen muuntamisesta, lähes puolet vastaajista (47 %) katsoi, että hinnat oli muunnettu asianmukaisella tavalla.
 Tulos on jossakin aiempien euron käyttöönottojen yhteydessä saatujen tulosten keskivaiheilla.
Euron käyttöönottoon liittyvällä hyvää liiketoimintatapaa koskevalla kampanjalla, joka käynnistettiin 18. elokuuta 2014, kehotettiin yrityksiä sitoutumaan siihen, että ne eivät käyttöönoton yhteydessä syyllisty väärinkäytöksiin oman hyödyn tavoittelemiseksi ja että ne noudattavat sääntöjä ja tarjoavat asiakkailleen näiden tarvitsemaa apua. Kampanja noudattaa mallia, jota on sovellettu vapaaehtoisesti ja menestyksekkäästi maissa, jotka ovat ottaneet euron aiemmin käyttöön. Kampanjaa toteutetaan Liettuan talousministeriön johdolla. Mukana olevat yritykset saavat käyttää kampanjaan osallistumisesta kertovaa logoa. Tammikuun 7. päivänä 2015 kampanjaan oli liittynyt yli 5 000 yritystä, jotka myyvät tavaroita tai palveluja kuluttajille. Ne soveltavat kampanjan periaatteita 13 639 myyntipisteessään. Kampanja kattaa noin 90 prosenttia kaikista Liettuassa toimivista vähittäiskauppiaista. Reilun hinnoittelun kampanja on erittäin tärkeä aloite, jolla ehkäistään mahdollisia hintoihin liittyviä väärinkäytöksiä ja poistetaan hintoja koskevia väärinkäsityksiä. Kun verrataan liettualaisten yritysten määrää vastaavaan kampanjaan Latviassa osallistuneiden yritysten kokonaismäärään ja otetaan huomioon euron aiemmin käyttöön ottaneiden maiden kokemukset
, voidaan todeta, että tavoite saavutettiin.
Kuluttajat ovat 1. lokakuuta 2014 lähtien voineet valittaa hintamerkintöjä koskevien sääntöjen rikkomisista käyttämällä erityistä palvelupuhelinta, lähettämällä sähköpostia tai merkitsemällä kyseisen myynti- tai palvelupisteen kuluttajajärjestöjen verkkosivulla olevaan interaktiiviseen karttaan. Valitus käsitellään 48 tunnin sisällä sen vastaanottamisesta. Kansalaisten esittämät huolenaiheet ovat liittyneet lähinnä hintamerkintöjen ja pyöristämissääntöjen kaltaisiin asioihin. Toimivaltaiset viranomaiset vastaavat huolellisesti kaikkiin kysymyksiin ja käsittelevät kaikki valitukset.
Liettualaiset ovat kuitenkin edelleen huolissaan euron vaikutuksista hintoihin sekä hintoja koskevista väärinkäytöksistä.
 Tästä syystä suositellaan, että hintojen kaksoismerkintöjen ja muuntamisen, pyöristämissääntöjen noudattamisen ja yleisen hintakehityksen valvontaa jatketaan muutaman ylimääräisen kuukauden ajan.
	Liettua on pannut hintojen kaksoismerkinnät ja reilua hinnoittelua koskevan aloitteen täytäntöön komission suositusten
 mukaisesti.
Osallistuminen reilua hinnoittelua koskevaan aloitteeseen on ollut melko aktiivista aiemmin euroon siirtyneisiin maihin verrattuna.


4.
Hintakehitys ja -käsitykset
Inflaatio oli Liettuassa ennen euroon siirtymistä erittäin hidas ja ajoittain jopa negatiivinen. Deflaatiota pitivät yllä lähinnä energiakomponentti ja vähemmässä määrin muut teollisuustuotteet kuin energia. Trendit ovat samankaltaisia kuin euroalueella kokonaisuudessaan ja Liettuan naapurimaissa.
Äskettäisen komission kyselyn
 mukaan enemmistö liettualaisista (58 %) uskoo, että euro kiihdyttää inflaatiota Liettuassa (vastaava luku heti euroon siirtymisen jälkeen oli Latviassa 57 % ja Virossa 55 %). Noin neljännes vastaajista (26 %) uskoi, että euroalueeseen liittyminen auttaisi Liettuaa hintavakauden säilyttämisessä. Kahden edellisen euroon siirtymisen yhteydessä näiden vastaajien osuus oli pienempi (Virossa 21 % ja Latviassa 19 %).
Samoin kuin muissa jäsenvaltioissa tapahtuneen euron käyttöönoton yhteydessä Eurostat aikoo laatia arvioinnin hintojen kehityksestä Liettuassa euroon siirtymisen jälkeen, kunhan riittävät tiedot ovat saatavilla. 
5.
Euroa koskeva tiedotus
Neuvoston 23. heinäkuuta 2014 tekemän päätöksen jälkeen Liettuan viranomaiset siirtyivät euron käyttöönottoa koskevassa viestinnässä intensiivisen tiedottamisen vaiheeseen.
Euron käyttöönottoa Liettuassa koskevan viestintästrategian lopullisessa versiossa, jonka Liettuan tasavallan hallitus hyväksyi 24. kesäkuuta 2013 antamallaan päätöslauselmalla nro 604, esitetään euron käyttöönottoa koskevan tiedotuskampanjan suuntaviivat. Kampanjan määrällisenä tavoitteena oli varmistaa, että 80 prosenttia Liettuan asukkaista tuntee saavansa hyvät tiedot kaikista euroon siirtymisen käytännön järjestelyistä.
Liettuan valtiovarainministeriö ja Euroopan komissio ovat allekirjoittaneet kumppanuussopimuksen puitteissa avustussopimuksen, jonka mukaisesti komissio tuki viestintästrategian täytäntöönpanoa rahoittamalla jopa 50 prosenttia viestintätoimien tukikelpoisista kustannuksista. Valtiovarainministeriön koordinoimassa tiedotuskampanjassa hyödynnettiin useita eri viestintävälineitä (tiedotuskirjeet kotitalouksille, seminaareja ja koulutusta sekä tiedotusta sosiaalisen median, television ja lehdistön välityksellä), ja se oli kohdistettu eri väestöryhmille (kuten suurelle yleisölle, koululaisille, heikossa asemassa oleville ja yrityksille). Lisäksi Liettuan keskuspankilla, talousministeriöllä, kuluttajansuojaviranomaisella, opetus- ja tiedeministeriöllä sekä muilla julkisen ja yksityisen sektorin laitoksilla on ollut täydentävää tiedotustoimintaa.
Eri alueilla järjestettiin säännöllisesti euron käyttöönottoon liittyviä ongelmia koskevia seminaareja, työpajoja ja tapahtumia yrityksille, rahaa työssään käsitteleville sekä heikossa asemassa oleville väestöryhmille. Jotta liettualaiset tavoitettaisiin mahdollisimman hyvin, kaikissa 60 kunnassa vieraili eurobussi marraskuun 2014 loppuun mennessä. Näkö- ja kuulovammaisille järjestettiin monenlaista opastusta uusien setelien ja kolikoiden ulkoasusta ja turvatekijöistä sekä yleisistä käyttöönottojärjestelyistä.
Heinäkuussa 2014 käynnistettiin joukkoviestinten välityksellä kampanja, johon sisältyvissä tv-mainoksissa pyrittiin herättämään yleisön kiinnostus asiaa kohtaan ja selitettiin euron käyttöönottoprosessin käytännön näkökohtia. Kampanjaan kuului lisäksi tiedottamista lehdistössä, radiossa, internetissä ja ulkotiloissa. Viestintäkanavia valittaessa kiinnitettiin erityistä huomiota tarpeeseen saavuttaa heikossa asemassa olevat väestöryhmät syrjäseuduilla, vammaiset sekä kansalliset vähemmistöt.
Kaikille liettualaisille kotitalouksille lähetettiin lokakuussa 2014 liettuan-, puolan- tai venäjänkielinen tiedotuskirje, jossa käsiteltiin euron käyttöönottoon liittyviä käytännön kysymyksiä.
Liettuan valtiovarainministeriö ja Euroopan komissio toteuttivat lisäksi useita yhteisiä tiedotustoimia: eurotapahtumia ja seminaari liettualaistoimittajille heinäkuussa 2014, eurokonferenssi syyskuussa 2014 (yhdessä Euroopan keskuspankin ja Liettuan keskuspankin kanssa) sekä monenlaista toimittajille ja kouluille suunnattua toimintaa. Myös komissio toimitti Liettuan viranomaisille euron käyttöönottoon liittyviä julkaisuja jaettavaksi suurelle yleisölle.
Euroopan keskuspankki ja Liettuan keskuspankki käynnistivät synergiaetujen tehostamiseksi ja viestintätoimien vaikutusten maksimoimiseksi marraskuussa 2014 yhteisen tiedotuskampanjan, jossa hyödynnettiin useita välineitä (tiedotteita televisiossa, lehdistössä, verkossa ja ulkotiloissa sekä muuta tiedotusmateriaalia). Kampanjassa keskityttiin eurosetelien ja ‑kolikoiden ulkoasuun ja turvatekijöihin sekä käyttöönottoaikatauluun ja muihin tärkeimpiin seikkoihin.
	Tiedotus- ja valistuskampanja edisti euron käyttöönoton sujuvuutta. Huomattava enemmistö liettualaisista (92 %) tuntee saaneensa riittävät tiedot eurosta, joten riittävää tiedonsaantia koskevan 80 prosentin tavoitteen voidaan katsoa toteutuneen. Vastanneista 34 prosenttia tuntee saaneensa erittäin hyvät tiedot, ja ainoastaan 6 prosenttia katsoo saaneensa riittämättömästi tietoa.

Lisäksi Liettuan keskuspankin teettämän kyselyn
 mukaan lähes 70 prosenttia kyselyyn vastanneista liettualaisista ilmoittaa pitävänsä euron käyttöönottoa hyvänä asiana, kun vastaava luku oli huhti- ja syyskuussa 2014 noin 47 prosenttia (luvut perustuvat eurobarometrikyselyihin
). Kannatuksen kasvattamiseksi entisestään on suositeltavaa jatkaa asianmukaisia tiedotustoimia ja seurata yleistä mielipidettä euroon liittyvissä kysymyksissä.


� 		Neuvoston päätös 2014/509/EU, annettu 23 päivänä heinäkuuta 2014, euron käyttöönotosta Liettuassa 1 päivänä tammikuuta 2015 (EUVL L 228, 31.7.2014, s. 29–32).


� 	Euroalueeseen ensimmäiseksi liittyneet maat ottivat euron käyttöön ns. Madridin skenaarion mukaan noudattaen kolmen vuoden siirtymäkautta (Kreikalla yksi vuosi).


� 		Latvialla, Virolla, Slovakialla ja Slovenialla oli myös kahden viikon rinnakkaiskäyttöaika, kun taas Maltassa ja Kyproksessa rinnakkaiskäyttöaika kesti kuukauden.


� 		Flash-eurobarometri 412, kenttätyö 16.–19. tammikuuta 2015, saatavilla osoitteessa� HYPERLINK "http://ec.europa.eu/economy_finance/euro/communication/polls/index_fi.htm" \h � [ttp://ec.europa.eu/economy_finance/euro/communication/polls/index_fi.htm�]


� 	Komission kertomus Euroopan parlamentille, neuvostolle, Euroopan keskuspankille, Euroopan talous- ja sosiaalikomitealle sekä alueiden komitealle – Neljästoista kertomus euroalueen tulevan laajentumisen käytännön valmisteluista (COM(2014) 489 final, 23. heinäkuuta 2014); komission kertomus Euroopan parlamentille, neuvostolle, Euroopan keskuspankille, Euroopan talous- ja sosiaalikomitealle sekä alueiden komitealle – Viidestoista kertomus euroalueen tulevan laajentumisen käytännön valmisteluista (COM(2014) 706 final, 23. heinäkuuta 2014).





� 	Flash-eurobarometri 409, toteutettu Liettuassa 29. ja 30. joulukuuta 2014, s. 3.


� 	Flash-eurobarometri 412, ks. alaviite 4.


� 	Vastaava luku oli Virossa 95 prosenttia, Slovakiassa 90 prosenttia, Kyproksessa 88 prosenttia, Maltassa 85 prosenttia ja Sloveniassa 96 prosenttia.


� 	Flash-eurobarometri 410, kenttätyö 2.–8. tammikuuta 2015, saatavilla osoitteessa http://ec.europa.eu/public_opinion/flash/fl_410_en.pdf


� 	Flash-eurobarometri 412, ks. alaviite 4.


� 	Flash-eurobarometri 410, ks. alaviite 9.


� 	Flash-eurobarometri 412, ks. alaviite 4.


� 	Flash-eurobarometri 412, ks. alaviite 4.


� 	Vastaavaan järjestelmään kuului Virossa 526 allekirjoittajaa, Kyproksessa noin 7 600 yritystä, Maltassa noin 7 900 yritystä, Slovakiassa noin 22 000 myyntipistettä ja Latviassa noin 11 000 myyntipistettä.


� 	Flash-eurobarometri 412, ks. alaviite 4.


� 	Komission suositus, annettu 10 päivänä tammikuuta 2008, tulevia euroon siirtymisiä helpottavista toimenpiteistä


(EUVL L 23, 26.1.2008, s. 30).


� 	Flash-eurobarometri 412, ks. alaviite 4.


� 	Flash-eurobarometri 412, ks. alaviite 4.


� 	Sosiologiseen tutkimukseen erikoistuneen yrityksen BERENT Research Baltic 19.1.–10.2.2015 toteuttama tutkimus, jonka keskeisiin tuloksiin voi tutustua osoitteessa


http://www.lb.lt/public_survey_after_the_euro_adoption_the_populations_support_for_the_single_currency_neared_70_per_cent


� 	Flash-eurobarometrit 400 ja 402.

